Saw (elokuva)

Saw on vuonna 2004 ensi-iltansa saanut James Wanin ohjaama indie-kauhuelokuva, jota on myös varsinkin elokuva-arvosteluissa usein kutsuttu termillä gornography tai splatter. Elokuvan budjetti oli vajaa miljoona euroa ja se kuvattiin 18 päivässä. Elokuva näytettiin ensin Sundancen elokuvafestivaaleilla toukokuussa 2004 ja julkaistiin myöhemmin samana vuonna maailmanlaajuisesti. Elokuva sai ensi-iltansa teattereissa 29. lokakuuta 2004.

Elokuvan jatko-osat Saw II ja Saw III saivat ensi-iltansa vuosina 2005 ja 2006. Kolmannen osan taloudellisen menestyksen vuoksi sarjaan tehtiin neljäs osa, Saw IV, jonka ensi-ilta oli vuonna 2007. Viidennen osan, Saw V:n kuvaukset alkoivat Torontossa maaliskuussa 2008 ja se sai ensi-iltansa lokakuussa 2008. Saw VI:n kuvaukset alkoivat maaliskuussa 2009 ja elokuvan ensi-ilta oli lokakuussa 2009. Seitsemäs osa Saw VII 3D kuvattiin suoraan kolmiulotteiseksi, ja sen ensi-ilta oli 29. lokakuuta 2010. 

Saw-elokuvasarjan neljä ensimmäistä osaa ovat tuottaneet teattereissa maailmanlaajuisesti yli 550 miljoonaa dollaria. 

Marraskuussa 2013 Lionsgate ilmoitti, että kahdeksas Saw-elokuva on kehitteillä. Elokuva sai ensi-iltansa Yhdysvalloissa 27. lokakuuta 2017 nimellä Jigsaw. Elokuvasarjan yhdeksäs elokuva, joka tunnetaan nimellä Spiral, sai ensi-iltansa toukokuussa 2021. Elokuvasarjan kymmenes osa Saw X (2023) sijoittuu ajallisesti ensimmäisen ja toisen elokuvan väliin.

 Juoni 
Valokuvaaja Adam herää kylpyammeesta ilman käsitystä siitä, miten on joutunut huoneeseen. Hän huomaa, ettei olekaan yksin: yhtä hämillään oleva lääkäri Lawrence Gordon sytyttää valot. Miehet ovat likaisessa kylpyhuoneessa, ja molemmat on kahlittu nilkasta seinään eri puolilla huonetta. Keskellä makaa kuollut mies, joka on tehnyt itsemurhan ampumalla itseään päähän. Ruumiin oikeassa kädessä on kasettinauhuri ja vasemmassa revolveri. Miehet saavat nauhurin käsiinsä. Nauhalla puhuvan äänen mukaan Lawrencen täytyy tappaa Adam kello kuuteen mennessä, muuten Lawrencen vaimo Alison ja tytär Diana tapetaan. Adam löytää WC-pöntön vesisäiliöstä jätepussin, jonka sisällä on kaksi sahaa. Miehet yrittävät epätoivoisesti sahata kahleita, mutta tajuavat, että niillä onkin tarkoitus sahata kahlittu jalka irti. Raivostunut Adam hajottaa peilin, jonka takaa paljastuu kamera. Miehet tajuavat, että heitä tarkkaillaan. Lawrence toteaa heidän joutuneen sarjamurhaaja Jigsaw’n peliin.

Takaumassa etsivät Tapp ja Sing tutkivat Jigsaw’n uhreja. Paul-nimiselle miehelle Jigsaw oli antanut tehtäväksi paeta piikkilankojen läpi kohti uloskäyntiä, mutta mies oli menehtynyt verenhukkaan. Helposti syttyvällä nesteellä kasteltu Mark oli joutunut etsimään myrkytykseensä vasta-ainetta kynttilän avulla ja palanut elävältä. Lawrence esittelee opiskelijoille ja työtoverilleen Zep Hindlelle potilas John Krameria, jolla on parantumaton syöpä. Etsivä Tapp epäilee Lawrencen olevan Jigsaw ja pyytää tätä mukaansa kuuntelemaan Jigsaw’n koetuksista selviytyneen Amanda Youngin lausuntoa. Päihderiippuvainen Amanda sanoo olevansa kiitollinen, sillä Jigsaw onnistui tavoitteessaan saada Amanda arvostamaan elämää. Kun Tapp saa selville Jigsaw’n piilopaikan sijainnin, hän ja Sing rientävät pidättämään murhaajaa, joka kuitenkin onnistuu pakenemaan haavoittamalla Tappia ja tappamalla Singin. Tapp menettää otteensa työstään ja joutuu erotetuksi. 

Tuntematon mies tunkeutuu Lawrencen kotiin ja vangitsee Alisonin ja Dianan. Mies tarkkailee monitorista kylpyhuoneen tapahtumia. Lawrence löytää kylpyhuoneesta matkapuhelimen, jolla hän vastaanottaa puhelun kotoaan. Aseella uhattu Alison käskee Lawrencea olla luottamatta Adamiin. Adam myöntää saaneensa Tappilta rahaa Lawrencen salakuvaamisesta. Kuvat olivat paljastaneet Lawrencen pettäneen vaimoaan nuoren lääketieteen opiskelijan kanssa. Alisonia ja Dianaa uhkaava mies paljastuu Zep Hindleksi.

Tapp vakoilee Lawrencen taloa ja huomaa sisältä tulevan laukauksia muistuttavia välähdyksiä. Hän ryntää taloon, jossa Zep ja Alison kamppailevat aseesta. Kun kello lähestyy kuutta, Lawrence sahaa jalkansa irti, ryömii revolverin luo ja ampuu Adamin. Tapp jahtaa Zeppiä Lawrencen luo, mutta Zep onnistuu surmaamaan etsivän. Zep toteaa Lawrencen ”rikkoneen sääntöjä” myöhästymällä Adamin tappamisessa. Zep aikoo ampua Lawrencen, mutta Adam, jota Lawrence olikin vain haavoittanut, palaa tajuihinsa ja tappaa Zepin. Lawrence sanoo Adamille hakevansa apua ja ryömii ulos huoneesta. 

Adam kuuntelee Zepin taskusta löytyvän nauhan, joka paljastaa, että Zep oli myrkytetty mies, joka totteli Jigsaw’n käskyjä saadakseen tältä vastamyrkyn. Jigsaw on todellisuudessa Lawrencen syöpäpotilas John Kramer. Huoneen keskellä makaava kuolleeksi luultu mies nousee ylös ja paljastuu Jigsaw’ksi, joka oli huumannut itsensä ennen kuin Lawrence ja Adam heräsivät. Jigsaw kertoo Adamille, että avain, jolla tämän kahleet avautuisivat, oli piilotettu kylpyammeeseen. Adam oli kuitenkin vahingossa vetänyt ammeen tulpan irti jalallaan, ja avain oli huuhtoutunut alas viemäriin. Jigsaw kertoo Adamille pelin olevan ohi ja lähtee huoneesta jättäen tämän kuolemaan.

 Näyttelijät 

 Arvioita 

Turun Sanomien Tapani Maskulan mielestä Saw on kuvottavan raaka elokuva, joka pettää lupauksensa koettaessaan puristaa iljettävästä aiheesta aina vain lisää teennäisen puistattavia yllätyksiä. ”Nihilistisen draaman sisältö kiteytyy oikeastaan huomioon jonka mukaan meissä kaikissa asustava luolaihminen karistaa tarpeeksi kiristetyissä olosuhteissa vaivatta sivistyksen harteiltaan, luopuu eettisestä vakaumuksestaan ja surmaa lähimmäisensä vain pelastaakseen oman nahkansa.”

 Lähteet 

Luokka:Vuoden 2004 yhdysvaltalaiset elokuvat
Luokka:Saw-elokuvat
Luokka:James Wanin ohjaamat elokuvat
Luokka:Yhdysvaltalaiset independent-elokuvat
Luokka:Seulonnan keskeiset artikkelit